Naši basketbalisća so znowa za Sakske finale kwalifikowali
Srjedu, 30. nowembra 2016, wotmě so w Radworju regionalne finale w basketbalu a to w starobnej skupinje II (9. do 11. lětnik). Hnydom w prěnjej hrě turněra padny rozsud wo złotu medalju. Naši hólcy nastupichu přećiwo sylnemu mustwu Schilleroweho gymnazija. Woni mějachu lěpši start a nawjedowachu z dypkomaj předskoka po prěnim połčasu. Tola hrajerjo wokoło kapitana Pětra Dźisławka so njepodachu a partiju hišće z 23:14 dobychu. Přichodnej sportowej kontrahentaj běštaj našim napřećo technisce a atletisce słabši. Tak skónči so hra přećiwo Parkowej Wyšej šuli Žitawa z 21:8 a z 43:13 njedachu Wyšej šuli “Ludwig Richter” žanu šansu na wuspěch. Wutrobna gratulacija.
Tak kwalifikowachu so naši hólcy, kaž hižo w minjenym šulskim lěće, za Sakske finale. Wone budźe 8. februara 2017 w Kamjenicy.
W Radworju wubědźichu sej złotu medalju: Pětr Dźisławk, Jan Šołta, Paul-Georg Gallwas, Feliks Winar, Egon Hübner a Antonius Zamora-Gonzalez.
W Biskopicach zahajichu so volleyballowe wubědźowanja wokrjesa Budyšin ze starobnej skupinu II (9. do 11. lětnik). Naše holcy dominowachu we wšěch třoch partijach a dobychu přećiwo WŠ Biskopicy, WŠ Załom a Gothowemu gymnazijej Biskopicy jasnje z 2:0. Woni pojědu 5. januara 2017 na regionalne finale do Rychbacha pola Lubija. Tež w tutym šulskim lěće chcedźa krajne finale docpěć. To budźe ćežko, wšako je sportowa konkurenca we wuchodnej Sakskej sylna. Spočatk januara smy potom mudriši. Naše hólcy přesadźichu so najprjedy přećiwo SŠ Biskopicy z 2:0, přěhrachu pak ze samsnym rezultatom přećiwo gymnazijej z Biskopic. Bě to napjate a wot niwowa sem wysoke rozestajenje, kotrež snadnje z 23:25 a 20:25 wotedachu. Tak wuskoći lětsa dobre druhe městno.
K foće : Po wokrjesnym finalu we volleyballu w Biskopicach nastupichu so holcy a hólcy 9. do 11. lětnika k zhromadnemu foće.
Tereza Pöpelec z Chrósćic bě z 414 dypkami znowa najlěpša sportowča
Při suchim a zdźěla słónčnym wjedrje skónči so tydźenja tradicionelne wubědźowanje Serbskeho gymnazija Budyšin (SGB) w lochkoatletice na Młynkec łuce z wurjadnymi rezultatami. Tak docpěchu 36 šulerjow w třiboju (běh, dalokoskok, mjetanje bulika abo storčenje kule) wjac hač 200 dypkow, štož je nowy rekord. K přirunanju šulskemu sportej, wotpowěduja 180 dypkow cenzurje “jedynki”. Talentowana lochkoatletka Tereza Pöpelec z Chrósćic docpě z 414 dypkami znowa najlěpši rezultat serbskeho kubłanišća. Šulerka z rjadownje 10-1 zmištrowa běh na 75 metrow w 9,8 sekundach, skoči 4,45 metrow daloko a storči kulu na 9,73 metrow. Haklec před lětom nastaji Tereza na samsnym městnje z 445 dypkami sensacionelny nowy rekord SGB. Druha najlěpša cyłeje šule bě Lea Krječmarjec z Wulkeho Wjelkowa. Wurjadna koparka a volleyballistka z rjadownje 9-2 polěpši so k minjenemu lětej wo hnydom 120 dypkow na nowy wosobinski rekord z 372. Sobušuler Fridtjof Schade z Budyšina zakitowa swoje třeće městno z lěta 2015 a wuwojowa sej 293 dypkow.
K foće : Najlěpši lětušeho sportoweho swjedźenja Serbskeho gymnazija na Budyskej Młynkec łuce běchu w lochkoatletiskim třiboju Tereza Pöpelec z Chrósćic 414 dypkami (srjedźa), Lea Krječmarjec z Wulkeho Wjelkowa z 372 dypkami (nalěwo) a Budyšan Fridtjof Schade z 293 dypkami (naprawo).
dale čitać: Lochkoatletiski sportowy swjedźen SGB z nowymi rekordami
Tereza Pöpelec z nowym šulskim rekordom
Prěni raz w sportowych stawiznach Serbskeho gymnazija docpě jedne holče mustwo w lochkoatletice sakske finale. Kónc septembra wotmě so na Budyskej Młynkec łuce regionalne finale šěsć šulow w starobnej klasy II we wurisanju “Młodźina trenuje za olympiju”.
K foće : Tući dźewjeć holcow pojědu prěni raz na sakske krajne finale w lochkoatletice a to w přichodnym lěće do Kamjenic. Stejo wotlěwa: Luiza Nowakec, Lea Krječmarjec, Maria-Helena Bretšnajderec, Tereza Pöpelec, Sophie Hejduškec, Helena Hejduškec, Tadeja Šeferec, Kira Hrjehorjec a Luisa Heinke (faluje na wobrazu)
We wobłuku šulskeho sportoweho wubědźowanja “Młodźina trenuje za olympiju” zwěšćichu minjeny tydźen štyri holčich cyłkow swojeho regionalneho mištra. Šulerki Serbskeho gymnazija Budyšin (SGB) dobychu wšitke tři partije a pojědu w juniju 2017 na Sakske finale do Freitala.
Najwuspěšniše holče koparske mustwo Budyskeho Serbskeho gymnazija skwalifikowa so štwórty raz za krajne finale , a to w minjenych pjećoch lětach. W juniju 2013 poradźi so jim z dobyćom slěborneje medalje dotal najlěpši rezultat. A minjenu srjedu njedachu sportoweje konkurency z wuchodneje Sakskeje w Humboldtowym haju w Budyšinje ani jeničku šansu na dobyće.
K foće: Koparki SGB dobychu regionalne finale w Budyskim Humboldtowym haju a pojědu w juniju 2017 na kónčne krajne wurisanje do Freitala. Stejo wotlěwa su to: Helena Šołćic, Tadeja Šeferec, Helena Hejduškec, kapitanka Lea Krječmarjec, Tereza Wićazec (referendarka za sport a serbšćinu na SGB); prědku wotlěwa: Karoline Šrajterec, Lavinia Bührdel, Weronika Krawcec a wrotarka Nele Pjetašec.
Tradicionalne wubědźowanja we volleyballu wotměchu so lětsa póndźelu, 30.05. . Wučerjo nastupichu přećiwo šulerjam. Po wulkim boju, wosebje w prěnjej sadźbje, přewinychu wučerjo šulerjow dwanatkarjow z 3:0 po sadźbach. Wučerki wobarachu so z nowym mustwom dołho přećiwo šulerkam dwanatkam a na kóncu tola z 0:3 po sadźbach podležachu.
Wutoru, 31.05. wotmě so hra wučerjow přećiwo šulerjam dwanatkarjam w kopańcy. Tež tuta hra běše dołho jara napjata. Byrnjež so šulerjo z mócnymi nadběhami wo nachwatanje zastatka prócowachu, njemóžachu njewočakowanje jasne dobyće wučerjow wotwobroćić. Hra skónči so z
4:2 za wučerjow.
szl_Latn slk_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn bos_Latn szl_Latn slv_Latn slv_Latn